Euroopa Liidu Teataja L 019 , 24/01/1975 Lk 0001 - 0002

Soomekeelne eriväljaanne: Peatükk 3 Köide 6 Lk 0042

Kreekakeelne eriväljaanne: Peatükk 03 Köide 11 Lk 0158

Rootsikeelne eriväljaanne: Peatükk 3 Köide 6 Lk 0042

Hispaaniakeelne eriväljaanne: Peatükk 03 Köide 8 Lk 0072

Portugalikeelne eriväljaanne Peatükk 03 Köide 8 Lk 0072



Nõukogu määrus (EMÜ) nr 154/75, 21. jaanuar 1975, mis käsitleb oliiviregistri sisseseadmist oliiviõli tootvates liikmesriikides EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 43, võttes arvesse komisjoni ettepanekut, võttes arvesse assamblee arvamust ning arvestades, et: ühenduse oliivi- ja oliiviõlitootmispotentsiaali määramiseks vajaliku teabe saamiseks ja ühenduse oliiviõli toetuste süsteemi toimimise parandamiseks tuleks tootvatelt liikmesriikidelt nõuda oliiviregistri sisseseadmist; registri ühetaolise koostamise tagamiseks kõikides asjaomastes liikmesriikides tuleks piiritleda selles esitatav miinimumteave; registri sisseseadmise hõlbustamiseks tuleks ette näha selleks vajalike toimingute rahastamine osaliselt tootjaile suunatud toetustest, mis on ette nähtud nõukogu 22. septembri 1966. aasta määrusega nr 136/66/EMÜ [1] õli- ja rasvaturu ühiskorralduse kehtestamise kohta, viimati muudetud määrusega (EMÜ) nr 1707/73 [2]; samal eesmärgil tuleks ette näha asjakohaste toimingute etapilisus; peale selle on vaja ette näha asjaomaste kaubandushuvidega rühmituste esindajate osalemine nimetatud toimingutes, ON VASTU VÕTNUD KÄESOLEVA MÄÄRUSE: Artikkel 1 1. Oliiviõli tootvad liikmesriigid seavad vastavalt käesolevale määrusele sisse oliiviregistri, mis hõlmab kõiki nende territooriumil asuvaid oliivikasvatusmajandeid. 2. Register sisaldab iga majandi kohta järgmist teavet: a) kahe aasta jooksul alates käesoleva määruse jõustumisest vähemalt: - oliivikasvatusala kogusuurus koos seda moodustavate maaüksuste katastritunnustega, - oliivipuude koguarv; b) kuue aasta jooksul alates käesoleva määruse jõustumisest: - iga maatüki omaniku nimi, - üht oliivisorti kasvatavate alade ja segasorte kasvatavate alade suurus, - oliivipuude jaotus sortide järgi, - kasutatav viljelussüsteem, - puude vanus ning viljelus- ja tootmisstaadium, - niisutatavate puude arv. 3. Registrit ajakohastatakse korrapäraste ajavahemike järel. Artikkel 2 Asjaomaste kaubandushuvidega rühmituste esindajad võivad osaleda oliiviregistrite sisseseadmiseks määratud asutuste töös. Artikkel 3 1. Tootvate liikmesriikide pädevad asutused, kes vastutavad määruse nr 136/66/EMÜ artiklis 10 sätestatud toetuste maksmise eest, vähendavad maksmisel selle toetuse suurust: a) 1 % võrra 1973/74. turustusaastal; b) 5 % võtta 1974/75. turustusaastal. 2. Eespool sätestatud mahaarvatud summasid kasutatakse oliiviregistri sisseseadmise rahastamiseks. Rahastamine toimub vastavalt nõukogu 21. aprilli 1970. aasta määruse (EMÜ) nr 729/70 [3] ühise põllumajanduspoliitika rahastamise kohta (viimati muudetud määrusega (EMÜ) nr 2788/72 [4]) artiklites 2 ja 3 nimetatud kulude suhtes ettenähtud korrale. Vajaduse korral võetakse käesoleva lõike üksikasjalikud rakenduseeskirjad vastu kõnealuse määruse artiklis 13 sätestatud korras. Artikkel 4 Tootvad liikmesriigid teatavad komisjonile korrapäraste ajavahemike järel oliiviregistri sisseseadmise ja ajakohastamisega seotud edusammudest. Artikkel 5 Käesoleva määruse kohaldamise üksikasjalikud eeskirjad võetakse vastu määruse nr 136/66/EMÜ artiklis 38 sätestatud korras. Artikkel 6 Käesolev määrus jõustub järgmisel päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 21. jaanuar 1975 Nõukogu nimel eesistuja M. A. Clinton [1] EÜT 172, 30.9.1966, lk 3025/66. [2] EÜT L 175, 29.6.1973, lk 5. [3] EÜT L 94, 28.4.1970, lk 13. [4] EÜT L 295, 30.12.1972, lk 1. --------------------------------------------------